
A kaland mint strukturáló egység Chrétien de Troyes Lancelot című regényében, illetve annak prózaváltozatában

Dolgozatunk célkitűzése a kaland mint strukturáló egység vizsgálata Chrétien de Troyes Lancelot című regényében, illetve annak prózaváltozatában. Kiindulópontunk R. Bezzola gondolatán alapszik, aki három kaland-típust különböztetett meg: az elszenvedett kalandot, az elfogadott kalandot, végül a keresett kalandot. Ennek alapján két kaland-tipológiát állítottunk fel, amelyek árnyaltabban alkalmazhatóak a két regényre. Mindehhez statisztikai módszert társítottunk: a kalandok elhelyezkedését és számbeli megoszlását vizsgáltuk az elbeszélés különböző fázisaiban.

A Lancelot esetében azt tartottuk szem előtt, hogy a kaland mennyiben segíti a küldetés beteljesedését. Így fényt derült arra, hogy pozitív, illetve negatív kalandok uralják a cselekményt. Olyan kalandok jelenlétére is felfigyeltünk, melyek láthatóan arra szolgálnak, hogy betöltsék a cselekményben keletkezett esetleges űrt, s egyfajta viszonyítási pontként funkcionáljanak a többi kaland között. Ezek a sejtető, valamint az összetett kalandok. Ezen utóbbiak több fázisból állnak, míg ezen előbbiek mindig párban jelennek meg. A statisztikai módszer segítségével kimutattuk, hogy az elbeszélés második és harmadik fázisát többnyire hiány-kalandok alkotják. A kaland eszméje így a küldetésből a keresésbe hajlik át.

A prózaváltozat elemzése során egy másik tipológiát alkalmaztunk, amely a kalandok lehetőségként való megjelenésére teszi a hangsúlyt. Úgy véljük tehát, hogy egy olyan jelenségről van szó, amely biztosítja a kalandok állandó jelenlétét az elbeszélésben. Ennek bizonyítéka az, hogy a visszatekintő és az előremutató kalandok uralják a cselekményt. Annál is inkább, mivel azon kalandok, amelyek kapcsolatban vannak a szokással, mindig előremutató vagy visszatekintő kalandként jelennek meg, így akármikor lehetséges kalanddá válhatnak. Végül úgy gondoltuk, hogy a Pünkösd-jelenet részletesebb elemzése rávilágít a kaland egy újabb aspektus-változására, mégpedig arra, hogy az ugyanazon kalandon belüli ismétlődő cselekvések feltételezik a konkrét cél nélküli események későbbi megjelenését. Mindez tehát magában foglalja a hős bolyongását.



